སྒྲ་གདངས་གཤིབ་བསྡུར་ནི་བརྙན་ཡིག་ཡིག་སྒྱུར་དང་ཐད་ཀར་འབྲེལ་བ་མེད་ནའང་།བརྙན་ཡིག་ཡིག་བསྒྱུར་གྱི་དམིགས་ཡུལ་ཡང་སྤྱི་སྐད་ཡིན་ཞིང་།སྤྱི་སྐད་ཡིན་ན་ངེས་པར་དུ་སྤྱིའི་སྒྲ་གདངས་ཤིག་ངེས་པར་མཁོའོ།།དེ་ལ་བོད་བྱེས་པ་དག་ནི་མདོ་དབུས་ཁམས་གསུམ་གྱི་ཡུལ་ལུང་སོ་སོ་ནས་ཡོང་ཕྱིར།ཁོ་ཚོའི་སྤྱི་སྤྱོད་ཀྱི་སྐད་ཀྱི་གདངས་དེ་ནི་སྤྱིའི་སྒྲ་གདངས་སུ་བཞག་ན་འོས་པར་མཐོང་ལ།སྐད་དེ་ཡང་གཙོ་བོ་དབུས་གཙང་གི་ཡུལ་སྐད་ཀྱི་སྒྲ་གདངས་རྨང་གཞིར་བྱས་པ་ཡིན་པས།རིམ་གྱིས་མདོ་དབུས་ཁམས་གསུམ་གྱི་སྒྲ་གདངས་ཀྱང་འདི་ལ་ཕྱོགས་པར་ངེས།དབུས་ལྷ་སའི་སྐད་སྤྱི་སྐད་ཀྱི་རྩ་བར་འཛིན་དོན་ཡང་ལྷ་ས་བོད་ཀྱི་ཆབ་སྲིད།རིག་གནས།དཔལ་འབྱོར་གྱི་ལྟེ་བ་ཡིན་པའི་ཕྱིའི་ཆ་རྐྱེན་ཙམ་གྱིས་མི་ཚད་པར།ཡུལ་སྐད་འདི་ཉིད་སྐད་རིགས་སྤྱིའི་འགྲོ་ལུགས་ལྟར་ང་རོ་གསར་དུ་བྱུང་བ་ལ་སོགས་ནང་གི་མཐུན་རྐྱེན་ཐམས་ཅད་ཚང་བས་སོ།།དེང་དུས་ཨ་མདོའི་མཁས་པ་འགའ་རེས་ད་དུང་ཡང་ཨུ་ཚུགས་མཁྲེགས་འཛིན་གྱིས་དབུས་སྐད་སྤྱི་སྐད་ཀྱི་རྩ་བར་འཛིན་པར་མི་འཐད་པར་སྟོན་མོད།སྲིད་ཇུས་ཀྱིས་གཏན་འབེབས་ཚར་བ་མ་ཟད།དེ་གཏན་ལ་ཕབ་པ་ཆོས་ཉིད་དང་ཡང་མཐུན་པས་ཨ་འཐས་བྱེད་དོན་མི་འདུག